CELEX: 32015R2064
Language: mt
Date: 2015-11-17 00:00:00
Title: Regolament ta' Implimentazzjoni tal-Kummissjoni (UE) 2015/2064 tas-17 ta' Novembru 2015 li jemenda r-Regolament tal-Kummissjoni (KEE) Nru 2454/93 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju dwar il-ħġieġ solari maħsub biex jiġi pproċessat skont il-proċedura tal-ipproċessar li taqa' taħt il-kontroll doganali (Test b'rilevanza għaż-ŻEE)

18.11.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 301/12
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/2064
   tas-17 ta' Novembru 2015
   li jemenda r-Regolament tal-Kummissjoni (KEE) Nru 2454/93 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju dwar il-ħġieġ solari maħsub biex jiġi pproċessat skont il-proċedura tal-ipproċessar li taqa' taħt il-kontroll doganali
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KEE) Nru 2913/92 tat-12 ta' Ottubru 1992 li jwaqqaf il-Kodiċi Doganali tal-Komunità (1), u b'mod partikolari l-Artikolu 247 tiegħu,
   Billi:
   
               (1)
            
            
               Ir-Regolament tal-Kummissjoni (KEE) Nru 2454/93 (2) jipprevedi l-possibbiltà li ċerta merkanzija tiġi pproċessata skont il-proċedura tal-ipproċessar li taqa' taħt il-kontroll doganali mingħajr ma jiġu eżaminati l-kundizzjonijiet ekonomiċi msemmija fl-Artikolu 133(e) tar-Regolament (KEE) Nru 2913/92. Għal dik il-merkanzija, il-kundizzjonijiet ekonomiċi jitqiesu li jkunu ssodisfati skont l-Artikolu 552 tar-Regolament (KEE) Nru 2454/93. Din il-merkanzija hija koperta mill-Parti A tal-Anness 76 tar-Regolament (KEE) Nru 2454/93.
            
         
               (2)
            
            
               In-numru tal-ordni 11 tal-Parti A tal-Anness 76 tar-Regolament (KEE) Nru 2454/93 ikopri ċerti komponenti, partijiet, assemblaġġi jew materjali li jistgħu jiġu pproċessati biex isiru prodotti tat-teknoloġija tal-informatika.
            
         
               (3)
            
            
               Il-ħġieġ solari jista' jiġi pproċessat biex minnu jsirupannelli solari skont il-proċedura tal-ipproċessar li taqa' taħt il-kontroll doganali. L-operazzjoni ta' pproċessar hija koperta min-numru tal-ordni 11 tal-Parti A tal-Anness 76 tar-Regolament (KEE) Nru 2454/93.
            
         
               (4)
            
            
               Jekk ikun iddikjarat bħala prodott għar-rilaxx għaċ-ċirkolazzjoni ħielsa, il-ħġieġ solari li joriġina fir-Repubblika tal-Poplu taċ-Ċina maħsub biex jiġi pproċessat skont il-proċedura tal-ipproċessar li taqa' taħt il-kontroll doganali jkun soġġett għal dazju antidumping definittiv skont ir-Regolament ta' Implimentazzjoni tal-Kummissjoni (UE) Nru 470/2014 (3) jew għal dazju kumpensatorju definittiv skont ir-Regolament ta' Implimentazzjoni tal-Kummissjoni (UE) Nru 471/2014 (4).
            
         
               (5)
            
            
               L-ipproċessar ta' ħġieġ solari li joriġina fir-Repubblika tal-Poplu taċ-Ċina skont il-proċedura tal-ipproċessar li taqa' taħt il-kontroll doganali jista' jaffettwa ħażin l-interessi essenzjali tal-produtturi tal-Unjoni tal-ħġieġ solari. Għalhekk, l-użu tal-proċedura tal-ipproċessar li taqa' taħt il-kontroll doganali għandu jkun possibbli biss wara li l-Kumitat tal-Kodiċi Doganali jkun eżamina l-kundizzjonijiet ekonomiċi f'konformità mal-Artikolu 552(2) tar-Regolament (KEE) Nru 2454/93 u jkun ikkonkluda li dawn il-kundizzjonijiet huma ssodisfati.
            
         
               (6)
            
            
               Għalhekk, ir-Regolament (KEE) Nru 2454/93 għandu jiġi emendat skont dan.
            
         
               (7)
            
            
               Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   Fil-Parti A tal-Anness 76 tar-Regolament (KEE) Nru 2454/93, it-test fil-kolonna 1 tan-numru tal-ordni 11 tinbidel b'dan li ġej:
   
      “Kull tip elettroniku ta' komponenti, partijiet, assemblaġġi (inklużi subassemblaġġi) jew materjali (kemm elettroniċi u kemm jekk le), li huma essenzjali għall-prestazzjoni tat-tħaddim elettroniku tal-prodott ipproċessat, bl-eċċezzjoni tal-ħġieġ solari li se jkun soġġett għal dazji antidumping jew kumpensatorji provviżorji jew definittivijekk ikun ġie ddikjarat għar-rilaxx għaċ-ċirkolazzjoni ħielsa.”
   
   Artikolu 2
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-17 ta' Novembru 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 302, 19.10.1992, p. 1.
   
      (2)  Ir-Regolament tal-Kummissjoni (KEE) Nru 2454/93 tat-2 ta' Lulju 1993 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (ĠU L 253, 11.10.1993, p. 1).
   
      (3)  Ir-Regolament ta' Implimentazzjoni tal-Kummissjoni (UE) Nru 470/2014 tat-13 ta' Mejju 2014 li jimponi dazju antidumping u ġbir definittiv tad-dazju proviżorju impost fuq l-importazzjonijiet ta' ħġieġ solari li joriġina fir-Repubblika Popolari taċ-Ċina (ĠU L 142, 14.5.2014, p. 1).
   
      (4)  Ir-Regolament ta' Implimentazzjoni tal-Kummissjoni (UE) Nru 471/2014 tat-13 ta' Mejju 2014 li jimponi dazji kumpensatorji definittivi fuq l-importazzjonijiet ta' ħġieġ solari li joriġina mir-Repubblika Popolari taċ-Ċina (ĠU L 142, 14.5.2014, p. 23).